Daniel Sazonov

Daniel Sazonov (s. 24. maaliskuuta 1993 Helsinki) on suomalainen kokoomuksen poliitikko ja Helsingin apulaispormestari (sosiaali- ja terveysala). Koulutukseltaan hän on oikeustieteiden maisteri. Sazonov on toiminut aiemmin Helsingin kaupunginhallituksessa, Uudenmaan maakuntavaltuustossa sekä energiayhtiö Helenin hallituksessa.

Aikaisemmin hän työskenteli opetusministeri Sanni Grahn-Laasosen erityisavustajana opetus- ja kulttuuriministeriössä. Sazonov on myös Suomen Lukiolaisten Liiton ja Kokoomuksen Nuorten Liiton entinen puheenjohtaja.

Kesäkuussa 2021 Helsingin kokoomuksen valtuustoryhmä valitsi Sazonovin apulaispormestariksi kaudelle 2021–2024. Hänen vastuullaan apulaispormestarina on sosiaali-, terveys-, ja pelastustoimiala.

Elämäkerta 

Sazonovin vanhemmat tulivat inkeriläisinä paluumuuttajina Pietarista Suomeen 1990-luvun alussa. Hän asui pienenä Helsingin Malminkartanossa.

Sazonov valmistui ylioppilaaksi Helsingin Suomalaisesta Yhteiskoulusta vuonna 2012. Hän toimi lukiossa ollessaan SYK:n teinikunnan puheenjohtajana ja voitti Talousguru-kilpailun vuonna 2012. Sazonov oli Suomen Lukiolaisten Liiton puheenjohtaja vuonna 2013.

Hän valmistui oikeustieteen maisteriksi Helsingin yliopistosta 2020. Lisäksi Sazonov opiskelee tuotantotaloutta Aalto-yliopistossa. Hän oli Suomen Partiolaisten hallituksen jäsen vuosina 2015–2017.

Sazonov oli Helsingin Kokoomuksen Nuorten puheenjohtaja ja Helsingin Kokoomuksen piirihallituksen jäsen vuonna 2015. Sazonov valittiin Kokoomuksen Nuorten Liiton puheenjohtajaksi marraskuussa 2015 ja aloitti tehtävässä tammikuussa 2016. Hän sai neuvoa-antavassa puheenjohtajavaalissa 52 prosenttia äänistä. Kokoomuksen puoluevaltuusto valitsi Sazonovin puoluehallituksen jäseneksi helmikuussa 2016. 

Sazonov oli Helsingin kaupungin opetuslautakunnan jäsen vuosina 2015–2017. Vuosina 2019-2021 hän toimi kokoomuksen Helsingin valtuustoryhmän puheenjohtajana.

Vaalimenestys 
Sazonov oli kokoomuksen ehdokas vuoden 2015 eduskuntavaaleissa Helsingin vaalipiirissä. Hän sai 1 455 ääntä eikä tullut valituksi.

Vuoden 2017 kunnallisvaaleissa Sazonov sai 947 ääntä ja tuli valituksi Helsingin kaupunginvaltuustoon sekä kaupunginhallituksen varajäseneksi.  Sazonov nousi kaupunginhallitukseen toukokuussa 2018 Jaana Pelkosen luovuttua paikastaan.

Sazonov oli kokoomuksen ehdokas myös vuoden 2019 eduskuntavaaleissa Helsingin vaalipiirissä. Hän sai 1 935 ääntä eikä tullut valituksi.

 Vuoden 2021 kuntavaaleissa Sazonov sai 1307 ääntä ja tuli valituksi jatkokaudelle Helsingin kaupunginvaltuustoon.

Sazonov oli ehdolla   vuoden 2023 eduskuntavaaleissa Helsingin vaalipiirissä. Hän sai 2647 ääntä eikä tullut valituksi.

Poliittiset näkemykset 

Sazonov on oikeistoliberaali: hän on arvoliberaali ja uskoo markkinoiden toimintaan. Sazonov haluaa purkaa muun muassa rakentamisen sääntelyä.

Yksityiselämä 
Sazonov on sotilasarvoltaan reservin vänrikki ja suoritti varusmiespalveluksensa  Kaartin jääkärirykmentissä. Hän toimi  reserviupseerikoulun oppilaskunnan puheenjohtajana kurssilla nro. 255.

Sazonov puhuu viittä kieltä; äidinkielen tasoisesti suomea ja venäjää sekä englantia, saksaa ja ruotsia.

Sazonov asuu Helsingin Töölössä ja harrastaa vapaa-ajallaan ruuanlaittoa, liikuntaa sekä lukemista.

Lähteet

Aiheesta muualla 
 Larkovuo, Leevi: Lakikirjoja ja luottamustehtäviä. Ruotuväki, 25.4.2020.

Kokoomusnuorten puheenjohtajat
Suomalaiset partiolaiset
Vuonna 1993 syntyneet
Elävät henkilöt
Nykyiset Helsingin kaupunginvaltuutetut
Erityisavustajat